|  |  |
| --- | --- |
| logo zdrav fakulta-1 | **vysoká škola**  **zdravotníctva a  sociálnej práce**  **sv. Alžbety, n. o. bratislava**  **fakulta zdravotníctva a sociálnej práce**  **sv. Ladislava Nové Zámky**  Slovenská 11/A, 940 34 Nové Zámky |



**Štatút Fakulty zdravotníctva a sociálnej práce sv. Ladislava Nové Zámky**

***Prvá časť***

**Úvodné ustanovenia**

**Článok 1**

1. Fakulta zdravotníctva a sociálnej práce sv. Ladislava (ďalej len „fakulta“, v skratke FZaSP) je fakultou Vysokej školy zdravotníctva a sociálnej práce sv. Alžbety, n. o. Bratislava (ďalej len „VŠZaSP“). Má sídlo v Nových Zámkoch. Jej adresa je Slovenská 11/A, 940 00 Nové Zámky.

2. V medzinárodnom styku možno používať ekvivalent názvu fakulty v anglickom jazyku: Faculty of Health and Social Work of St. Ladislav Nové Zámky.

3. Fakultu zriadil rektor Vysokej školy zdravotníctva a sociálnej práce sv. Alžbety, n. o. Bratislava v zmysle § 4 ods. 2 zák. č. 172/1990 Zb. o vysokých školách v znení neskorších predpisov na základe súhlasu Akademického senátu Vysokej školy zdravotníctva a sociálnej práce sv. Alžbety, n.o. Bratislava a po predchádzajúcom súhlasnom vyjadrení akreditačnej komisie a po súhlase Správnej rady vysokej školy s účinnosťou od 3. októbra 2016.

**Článok 2**

**Poslanie, úlohy a postavenie**

1. Hlavnou úlohou fakulty podľa zákona č. 131/2002 Z. z. o vysokých školách v znení neskorších predpisov (ďalej len „zákon“) je poskytovanie vysokoškolského vzdelávania a tvorivé vedecké bádanie.

2. Fakulta je súčasťou VŠ. Plní svoje poslanie v súlade s poslaním VŠ v zmysle Štatútu VŠ a Štatútu FZaSP.

3. FZaSP je fakultou vysokoškolského typu, na ktorej sa uplatňujú multikulturálne princípy vzdelávania:

a) je otvorená všetkým typom a formám vzdelávania, spoločenskej praxe a živým potrebám vedeckého výskumu,

b) rozvíja vzdelávanie, vedecký výskum v oblasti sociálnych, spoločenských, behaviorálnych a zdravotníckych vied,

c) zameriava sa na výchovu zodpovedného, morálne vyspelého, tvorivého a všeobecne pripraveného odborníka vo vymedzených odboroch vedy, školstva, verejnej správy,

sociálnej sféry a zdravotníctva a ďalších,

d) uskutočňuje doktorandské štúdium v schválených odboroch,

e) udeľuje akademické a vedecko-pedagogické tituly.

f) uskutočňuje ďalšie vzdelávanie v rámci celoživotného vzdelávania.

4. Fakulta vytvára také podmienky, formy a úroveň vysokoškolského vzdelania, v ktorých sa uplatní predovšetkým sloboda myslenia, samostatnosť, zodpovednosť, humanizmus, demokracia, tvorivosť, novosť vedeckého bádania, rozličnosť metód výskumu, apolitickosť, kritickosť, objektívnosť a dialóg vo vzájomnom vzťahu pedagóga a študenta.

5. Fakulta pri realizácii svojho poslania spolupracuje s inými vzdelávacími, vedeckými a odbornými inštitúciami, podporuje a organizuje medzinárodnú spoluprácu a výmenu informácií, pracovníkov a študentov s medzinárodnými organizáciami.

***Druhá časť***

**Základná organizačná štruktúra**

**Článok 3**

**Organizačná štruktúra fakulty a spôsob určovania počtu a štruktúry pracovných miest**

1. Fakulta sa člení na dekanát, ústavy, katedry a iné organizačné súčasti fakulty.

2. Organizačné usporiadanie fakulty a jej štruktúru bližšie určuje Organizačný poriadok FZaSP.

3. Katedry a ústavy sú základnými súčasťami fakulty, na ktorých sa uskutočňuje vzdelávacia, výskumná a vývojová činnosť v príslušných študijných a vedných odboroch.

4. Dekanát zabezpečuje administratívnu a hospodársko-správnu činnosť fakulty.

5. Počty zamestnancov na dekanáte stanovuje dekan na návrh tajomníka fakulty.

6. Počty zamestnancov fakulty stanovuje Systemizácia pracovných a funkčných miest na fakulte schválená akademickým senátom FZaSP.

***Tretia časť***

**Orgány a systém akademickej samosprávy**

**Článok 4**

**Akademická obec**

1. Akademická obec fakulty je zložená zo zamestnaneckej a študentskej časti.

2. Zamestnaneckú časť akademickej obce tvoria vysokoškolskí učitelia, výskumní pracovníci a ostatní zamestnanci s vysokoškolským a stredoškolským vzdelaním, ktorí sú s VŠ v pracovnom pomere na ustanovený týždenný pracovný čas a sú zaradení na fakulte.

3. Študentskú časť akademickej obce tvoria študenti fakulty.

4. Študent sa stáva členom akademickej obce fakulty dňom zápisu.

5. Členstvo študenta v študentskej časti akademickej obce fakulty zaniká :

a) riadnym skončením štúdia absolvovaním štúdia podľa príslušného študijného programu, t. j. dňom splnenia poslednej z podmienok predpísaných na riadne skončenie štúdia daného študijného programu,

b) zanechaním štúdia,

c) neskončením štúdia v termíne určenom podľa § 65 ods. 2 zákona o vysokých školách, študijného programu,

d) vylúčením zo štúdia pre nesplnenie požiadaviek, ktoré vyplývajú zo študijného program a zo študijného poriadku vysokej školy,

e) vylúčením zo štúdia podľa § 72 ods. 2 písm. c) zákona o vysokých školách,

f) zrušením študijného programu podľa § 87 ods. 2 zákona o vysokých školách, ak študent neprijme ponuku vysokej školy pokračovať v štúdiu iného študijného programu,

g) smrťou študenta.

6. Členstvo zamestnanca v zamestnaneckej časti akademickej obce fakulty zaniká:

a) skončením pracovného pomeru s VŠ,

b) zmenou pracovnej zmluvy v časti týkajúcej sa výšky pracovného úväzku na fakulte (menej ako na ustanovený týždenný pracovný čas),

c) smrťou zamestnanca.

**Článok 5**

**Orgány akademickej samosprávy fakulty**

1. Orgánmi akademickej samosprávy fakulty sú:

a) akademický senát FZaSP,

b) dekan FZaSP,

c) vedecká rada FZaSP,

d) disciplinárna komisia FZaSP.

**Článok 6**

**Akademický senát FZaSP**

1. Akademický senát FZaSP (ďalej len AS FZaSP ) je najvyšším iniciatívnym, koordinačným

a kontrolným orgánom samosprávy fakulty. Za svoju činnosť zodpovedá akademickej obci fakulty.

2. Akademický senát:

a) schvaľuje na návrh dekana Štatút fakulty, Organizačný poriadok fakulty, Študijný poriadok fakulty, Pracovný poriadok fakulty, Štipendijný poriadok fakulty, Disciplinárny poriadok fakulty pre študentov, Rokovací poriadok disciplinárnej komisie fakulty,

b) schvaľuje na návrh predsedu akademického senátu fakulty Zásady volieb do akademického senátu fakulty a Rokovací poriadok akademického senátu fakulty,

c) volí kandidáta na dekana, prípadne navrhuje odvolanie dekana z funkcie a schvaľuje návrh rektora na odvolanie dekana,

d) ak po odvolaní dekana, alebo po predčasnom skončení výkonu jeho funkcie z iných dôvodov fakulta nemá dekana, navrhuje rektorovi osobu, ktorá má byť poverená výkonom funkcie dekana do vymenovania nového dekana,

e) schvaľuje návrh dekana na vymenovanie a odvolanie prodekanov,

f) schvaľuje návrh dekana na vymenovanie a odvolanie členov vedeckej rady fakulty,

g) schvaľuje návrh rozpočtu fakulty, ktorý predložil dekan, a kontroluje nakladanie s finančnými prostriedkami fakulty,

h) schvaľuje dlhodobý zámer vo vzdelávacej, výskumnej, vývojovej alebo v ďalšej tvorivej činnosti fakulty vypracovaný v súlade s dlhodobým zámerom VŠ, predložený dekanom po prerokovaní vo vedeckej rade fakulty a jeho aktualizáciu,

i) schvaľuje výročnú správu o činnosti a výročnú správu o hospodárení fakulty predloženú dekanom,

j) pred schválením vo vedeckej rade VŠ prerokúva návrh študijných programov, ktoré má uskutočňovať fakulta, predložený dekanom,

k) schvaľuje ďalšie podmienky prijatia na štúdium študijných programov uskutočňovaných fakultou predložené dekanom,

l) vyjadruje sa k návrhu dekana na zriadenie, zlúčenie, splynutie, rozdelenie alebo zrušenie pracovísk fakulty,

m) schvaľuje na návrh dekana Systemizáciu funkčných a pracovných miest FZaSP,

n) volí zástupcu fakulty do Rady vysokých škôl,

o) raz za rok podáva akademickej obci fakulty správu o svojej činnosti, ktorú zverejní na webovom sídle FZaSP najmenej na štyri roky,

p) vyjadruje sa k návrhom rektora na úkony podľa § 41 ods. 1 písm. a) až c) zákona týkajúcich sa prevodu majetku alebo zriadenia vecného bremena, alebo predkupného práva na majetok, ktorý slúži na plnenie úloh fakulty pred ich predložením na schválenie akademickému senátu verejnej vysokej školy.

3. AS FZaSP má sedemnásť (17) členov.

4. AS FZaSP sa člení na zamestnaneckú časť a na študentskú časť. Zamestnanecká časť AS FZaSP pozostáva z dvanásť (12) členov, študentskú časť AS FZaSP tvorí päť (5) členov. Pri tom sú dodržané tieto zásady:

a) Počet členov senátu reprezentujúcich ostatných zamestnancov s vysokoškolským a stredoškolským vzdelaním je jeden. Členom senátu sa stáva kandidát s najvyšším počtom hlasov členov zamestnaneckej časti akademického senátu fakulty.

b) Členov zamestnaneckej časti akademického senátu fakulty volia v priamych tajných voľbách členovia zamestnaneckej časti akademickej obce fakulty.

c) Členov študentskej časti akademického senátu fakulty volia v tajných voľbách členovia študentskej časti akademickej obce fakulty.

d) Členom zamestnaneckej časti AS FZaSP môže byť len člen zamestnaneckej časti akademickej obce fakulty.

e) Členom študentskej časti akademického senátu fakulty môže byť len člen študentskej časti akademickej obce fakulty.

5. Funkcia člena akademického senátu fakulty je nezlučiteľná s funkciou rektora, prorektora, dekana, prodekana, kvestora a tajomníka fakulty.

6. Funkčné obdobie AS FZaSP je štvorročné a končí 5. júna príslušného roka.

7. Funkčné obdobie členov zamestnaneckej časti AS FZaSP je totožné s funkčným obdobím AS FZaSP. Funkčné obdobie členov študentskej časti AS FZaSP je dvojročné.

8. Funkcia člena AS FZaSP je čestná a jej výkon je nezastupiteľný. Člen AS FZaSP pri svojom rozhodovaní dodržiava všeobecne záväzné právne predpisy a predpisy VŠ. Súčasne rešpektuje etické princípy demokratickej spoločnosti.

9. Zásady volieb do AS FZaSP upravujú Zásady volieb do akademického senátu FZaSP.

10. Členstvo v AS FZaSP zaniká:

a) skončením funkčného obdobia člena,

b) vymenovaním člena do funkcií uvedených v čl. 6, ods.5, tohto štatútu,

c) skončením členstva v zamestnaneckej časti akademickej obce FZaSP,

d) prerušením štúdia člena študentskej časti AS FZaSP,

e) skončením štúdia člena študentskej časti AS FZaSP, ak nepožiadal o pozastavenie členstva v AS FZaSP podľa §26 ods. 8 zákona o VŠ,

f) nezapísaním sa na štúdium na fakulte, za ktorú bol zvolený, najneskôr v posledný deň určený na zápis prijatých uchádzačov o štúdium v príslušnom akademickom roku, ak ide o člena s pozastaveným členstvom,

g) uplynutím šiestich mesiacov odo dňa pozastavenia členstva; to neplatí, ak k obnoveniu členstva došlo v tejto lehote,

h) vzdaním sa funkcie člena,

i) odvolaním člena z funkcie príslušnou časťou AS FZaSP,

j) smrťou člena.

11. Predseda AS FZaSP môže byť odvolaný z funkcie na návrh minimálne jednej tretiny (1/3) všetkých členov AS FZaSP, t. j. šiestich (6) členov senátu, pričom v návrhu na odvolanie je potrebné uviesť dôvod odvolania. Na odvolanie predsedu AS FZaSP z funkcie sa vyžaduje súhlas nadpolovičnej väčšiny všetkých členov AS FZaSP, t. j. deväť (9) členov senátu. Rozhodnutie sa uskutoční tajným hlasovaním.

12. Počas funkčného obdobia môže byť členovi AS FZaSP vyslovená nedôvera, ktorej výsledkom je jeho odvolanie z funkcie člena AS FZaSP. Návrh na rokovanie o odvolaní člena AS FZaSP z funkcie predkladá predsedovi AS FZaSP najmenej jedna tretina (1/3) všetkých členov príslušnej časti akademickej obce s konkrétnym zdôvodnením. Hlasovanie o odvolaní člena AS FZaSP z funkcie organizuje volebná komisia AS FZaSP, a to najneskôr do 30 dní od doručenia návrhu na odvolanie člena AS FZaSP z funkcie. Člen AS FZaSP je odvolaný z funkcie, ak v tajnom hlasovaní za jeho odvolanie hlasuje nadpolovičná väčšina všetkých členov príslušnej časti akademickej obce fakulty. Člen AS FZaSP je odvolaný z funkcie okamihom zverejnenia výsledkov hlasovania. Na organizovanie hlasovania o odvolaní člena AS FZaSP z funkcie sa primerane vzťahujú Zásady volieb do AS FZaSP.

13. Ak zaniklo členovi akademického senátu fakulty členstvo pred skončením funkčného obdobia podľa čl. 6 ods. 10 písm. b) až j) tohto štatútu, zvolí zodpovedajúca časť akademickej obce na uvoľnené miesto nového člena akademického senátu fakulty, ktorého funkčné obdobie trvá do konca funkčného obdobia člena, ktorému členstvo predčasne zaniklo.

14. Spôsob rokovania a prijímania rozhodnutí AS FZaSP určuje Rokovací poriadok AS FZaSP.

15. AS FZaSP rozhoduje uznesením. AS FZaSP je uznášaniaschopný, ak je prítomná nadpolovičná väčšina celkového počtu členov AS FZaSP, t. j. osem (8) členov.

16. AS FZaSP sa v otázkach uvedených v čl.6 odseku 2 písm. c) d) e) a f) tohto štatútu uznáša tajným hlasovaním a v ostatných otázkach uvedených v odseku 2 rozhoduje tajným hlasovaním, ak o tajnom hlasovaní v danej veci rozhodne. O personálnych otázkach AS FZaSP hlasuje vždy tajne.

**Článok 7**

**Dekan FZaSP**

1. Dekan je predstaviteľom fakulty, ktorý ju riadi, zastupuje a koná vo veciach fakulty. Vo veciach podľa § 23 ods. 1 zákona a čl. 39 Štatútu VŠ koná v mene VŠ. Právne postavenie a pôsobnosť dekana stanovuje § 28 zákona.

2. Dekan za svoju činnosť zodpovedá akademickému senátu fakulty. Rektorovi VŠ zodpovedá za svoju činnosť vo veciach, v ktorých koná v mene VŠ, za hospodárenie fakulty a za svoju ďalšiu činnosť v rozsahu určenom Štatútom VŠ a štatútom fakulty.

3. Dekana vymenúva a odvoláva na návrh akademického senátu fakulty rektor VŠ.

4. Funkčné obdobie dekana je štvorročné. Funkciu dekana môže tá istá osoba vykonávať najviac dve po sebe nasledujúce funkčné obdobia.

5. Dekana zastupujú v ním určenom rozsahu prodekani. Prodekanov vymenúva a odvoláva po schválení akademickým senátom fakulty dekan. Funkčné obdobie prodekanov je štvorročné. Na FZaSP môže tá istá osoba vykonávať funkciu prodekana fakulty najviac dve po sebe nasledujúce funkčné obdobia.

**Článok 8**

**Vedecká rada FZaSP**

1. Vedecká rada FZaSP (ďalej len „VR FZaSP“) je orgánom akademickej samosprávy fakulty, ktorá garantuje vedeckú a vzdelávaciu úroveň FZaSP.

2. Postavenie a pôsobnosť VR FZaSP upravujú § 29 a § 30 zákona č. 131/2002 Z.z. o vysokých školách a o zmene a doplnení niektorých zákonov, Štatút VŠ v Bratislave a Štatút FZaSP v N. Zámkoch.

3. Vedecká rada VR FZaSP:

a) prerokúva dlhodobý zámer fakulty vypracovaný v súlade s dlhodobým zámerom VŠ,

b) hodnotí najmenej raz za rok úroveň fakulty vo vzdelávacej a vedeckovýskumnej činnosti,

c) schvaľuje návrh študijných programov, ktoré má uskutočňovať fakulta; na rokovanie VR FZaSP o návrhu študijných programov sa prizývajú zástupcovia študentov určení študentskou časťou AS FZaSP,

d) schvaľuje ďalších odborníkov, ktorí majú právo skúšať na štátnych skúškach pre študijné programy uskutočňované na fakulte; schvaľuje školiteľov na doktorandské štúdium,

e) prerokúva a predkladá vedeckej rade VŠ kritériá na habilitácie docentov a kritériá na vymenovanie profesorov,

f) prerokúva návrhy habilitačnej komisie na udelenie titulu „docent“ a rozhoduje o jeho udelení alebo neudelení uchádzačovi,

g) prerokúva návrhy inauguračnej komisie na udelenie titulu profesor, rozhoduje o schválení alebo neschválení návrhu,

h) prerokúva a predkladá vedeckej rade VŠ všeobecné kritériá na obsadzovanie funkcie profesorov a docentov na fakulte,

i) prerokúva a predkladá vedeckej rade VŠ konkrétne podmienky výberového konania na obsadzovanie miest profesorov na fakulte

j) prerokúva a predkladá vedeckej rade VŠ návrhy dekana na obsadenie funkcie hosťujúcich profesorov,

k) schvaľuje na návrh predsedu VR FZaSP Rokovací poriadok VR FZaSP,

l) prerokúva a navrhuje VR VŠ udelenie titulu „doctor honoris causa“ (v skratke „Dr.h.c.“),

m) rokuje o ďalších otázkach, ktoré jej predloží predseda vedeckej rady FZaSP.

4. VR FZaSP má 21 členov. Členstvo vo VR FZaSP je čestné a nezastupiteľné.

5. Členov VR FZaSP vymenúva a odvoláva po schválení AS FZaSP dekan. Členmi VR FZaSP sú významní odborníci z oblastí, v ktorých fakulta uskutočňuje vzdelávaciu, výskumnú, vývojovú a ďalšiu tvorivú činnosť. Najmenej jednu štvrtinu a najviac jednu tretinu členov VR FZaSP tvoria osoby, ktoré nie sú členmi akademickej obce fakulty.

6. Funkčné obdobie členov VR FZaSP je štvorročné a začína plynúť dňom schválenia jej členov v AS FZaSP.

7. Predsedom VR FZaSP je dekan FZaSP.

8. Členstvo vo VR FZaSP zaniká skončením funkčného obdobia, vzdaním sa členstva alebo odvolaním. Dekan môže v priebehu funkčného obdobia VR FZaSP, po schválení v AS FZaSP, uskutočňovať zmeny v zložení VR FZaSP v nevyhnutnom rozsahu.

9. Pravidlá zvolávania zasadnutia VR FZaSP, rokovania VR FZaSP a prijímania rozhodnutí ustanovuje Rokovací poriadok VR FZaSP.

10.VR FZaSP rozhoduje uznesením. VR FZaSP je uznášaniaschopná, ak je prítomná najmenej jedna polovica z celkového počtu členov VR FZaSP. V personálnych veciach sa VR FZaSP vždy uznáša tajným hlasovaním.

11.VR FZaSP si môže vytvárať odborné sekcie podľa vedných a študijných a príbuzných vedných a študijných odborov pre zvýšenie odbornej kompetencie pri posudzovaní úrovne vedeckej a výskumnej činnosti fakulty, pri posudzovaní výsledkov doktorandského štúdia, ako i pri habilitačnom a inauguračnom konaní ako poradný orgán.

**Článok 9**

**Disciplinárna komisia FZaSP**

1. Disciplinárna komisia FZaSP (ďalej len DK FZaSP) prerokúva disciplinárne priestupky študentov FZaSP, ktorí sú zapísaní na študijnom programe uskutočňovanom na fakulte.

2. Členov DK FZaSP a jej predsedu vymenúva dekan z členov akademickej obce fakulty po schválení v AS FZaSP. Predsedom komisie je prodekan pre vzdelávaciu činnosť.

3. DK FZaSP má osem (8) členov, z toho štyria (4) sú študenti.

4. DK FZaSP rozhoduje uznesením. DK FZaSP je uznášaniaschopná, ak je prítomná nadpolovičná väčšina z celkového počtu členov DK FZaSP. O personálnych otázkach DK FZaSP hlasuje vždy tajne.

5. DK FZaSP predkladá návrhy a stanoviská dekanovi fakulty.

6. Činnosť DK FZaSP sa riadi Rokovacím poriadkom DK FZaSP.

**Článok 10**

**Poradné orgány a odborné komisie**

1. Poradnými orgánmi dekana spravidla sú:

a) kolégium dekana,

b) vedenie FZaSP,

c) odborné komisie dekana,

d) rada študentov FZaSP.

2. Poradné orgány podľa ods. 1 pís. a) a b) operatívne prerokúvajú otázky riadenia fakulty, ktoré vyžadujú kolektívne posúdenie. Podrobnosti o ich zložení ustanovuje Organizačný poriadok FZaSP.

3. Odborné komisie zriaďuje dekan za účelom prípravy a posúdenia podkladov k zásadným otázkam práce fakulty. Stálymi odbornými komisiami dekana sú najmä:

a) komisie kvality vzdelávania pre jednotlivé študijné odbory,

b) komisia pre akreditáciu fakulty,

c) edičná komisia.

***Štvrtá časť***

**Spôsob voľby kandidáta na dekana a spôsob prijatia návrhu na jeho odvolanie**

**Článok 11**

**Príprava volieb kandidáta na dekana**

1. Prípravu volieb kandidáta na dekana uskutočňuje AS FZaSP podľa nasledujúcich zásad:

a) dátum konania volieb kandidáta na dekana oznámi AS FZaSP písomne akademickej obci fakulty najneskôr 1 mesiac pred konaním volieb, na úradnej výveske AS FZaSP,

b) návrh kandidáta na dekana môže podať každý člen akademickej obce fakulty,

c) návrhy kandidáta na dekana sa podávajú neanonymne v písomnej forme predsedovi AS FZaSP, resp. ním poverenému členovi AS FZaSP, do dátumu určeného v písomnom oznámení AS FZaSP o vyhlásení volieb kandidáta na dekana; na návrhy doručené po tomto termíne sa neprihliada,

d) do piatich pracovných dní po uplynutí termínu podania návrhov na kandidáta na dekana, zabezpečí predseda AS FZaSP písomný súhlas navrhnutých kandidátov s ich kandidatúrou a mená kandidátov na dekana zverejní na úradnej výveske FZaSP.

**Článok 12**

**Voľby kandidáta na dekana**

1.Voľbám kandidáta na dekana (ďalej len „voľby“) predchádza zasadnutie akademickej obce fakulty, ktoré zvoláva predseda AS FZaSP a na ktorom kandidáti na dekana prednesú svoju koncepciu rozvoja fakulty.

2.Voľby uskutočňuje AS FZaSP na zasadnutí, zvolanom na tento účel.

3. Členovia AS FZaSP v tajnom hlasovaní volia kandidáta na dekana z jedného alebo viacerých kandidátov na dekana.

4.Voľby sa riadia podľa týchto zásad:

a) volí sa tajným hlasovaním, každý prítomný člen senátu fakulty má jeden hlas. Voľba sa uskutočňuje najviac v piatich kolách,

b) ak niektorý kandidát získa v prvom kole nadpolovičný počet hlasov členov senátu (8), je zvolený,

c) ak žiadny z kandidátov nezíska v prvom kole nadpolovičný počet hlasov (8), do druhého kola postupujú tí kandidáti (kandidát), ktorí (ktorý) v prvom kole získali (získal) najvyšší počet hlasov a tiež tí kandidáti (kandidát), ktorí v prvom kole získali (získal) druhý najvyšší počet hlasov. Ak v druhom kole získal niektorý kandidát nadpolovičný počet hlasov členov senátu (8), je zvolený,

d) ak žiadny z kandidátov nezíska v druhom (treťom, štvrtom) kole nadpolovičný počet hlasov (8), do tretieho (štvrtého, piateho) kola postupujú (postupuje) kandidáti (kandidát), ktorí v druhom (treťom, štvrtom) kole získali (získal) najvyšší počet hlasov. Kandidát,

ktorý v treťom (štvrtom, piatom) kole získa nadpolovičný počet hlasov (8) členov senátu, je zvolený,

e) voľby sa končia kolom, v ktorom kandiduje iba jeden kandidát. Ak v poslednom kole žiadny kandidát nezíska nadpolovičný počet hlasov členov senátu (8), voľby sa opakujú s novými kandidátmi a postupuje sa znova od odseku 1).

5. Spôsob výberu osoby, ktorá má byť poverená výkonom funkcie dekana, sa riadi pravidlami stanovenými v čl. 13 ods. 1- 4 tohto štatútu.

**Článok 13**

**Postup AS FZaSP po zvolení kandidáta na dekana**

1. Po zvolení kandidáta na dekana predseda AS FZaSP oznámi výsledky volieb uchádzačom o kandidáta na dekana a zabezpečí ich zverejnenie do 24 hodín po voľbách na úradnej výveske FZaSP.

2. Predseda AS FZaSP najneskôr do sedem (7) dní predloží rektorovi VŠ návrh na vymenovanie dekana do funkcie.

**Článok 14**

**Postup AS FZaSP pri prijatí návrhu na odvolanie dekana**

1. Dekana na návrh AS FZaSP odvoláva rektor.

2. Návrh na odvolanie dekana predkladá predseda AS FZaSP v týchto prípadoch:

a) ak bol dekan právoplatne odsúdený za úmyselný trestný čin,

b) ak bol dekanovi uložený nepodmienečný trest odňatia slobody,

c) ak o to požiada najmenej jedna tretina členov AS FZaSP, t. j. päť (5) členov, s písomným zdôvodnením svojej žiadosti.

3. Z vlastného podnetu môže rektor so súhlasom AS FZaSP odvolať dekana, ak dekan závažným spôsobom neplní svoje povinnosti, hrubo alebo opakovane porušil vnútorné predpisy VŠ alebo fakulty alebo vážne poškodil záujem VŠ alebo fakulty.

4. Ak akademický senát fakulty vysokej školy opakovane nesúhlasí s návrhom rektora na odvolanie dekana, môže rektor odvolať dekana so súhlasom akademického senátu vysokej školy, ak bola naplnená najmenej jedna z podmienok podľa ods. 3.

5. Predseda akademického senátu fakulty môže na tejto fakulte kandidovať na funkciu dekana po skončení funkcie predsedu akademického senátu fakulty.

6. Na schválenie návrhu na odvolanie dekana podľa čl.14 ods. 2 pís. c) a ods. 3 podľa tohto štatútu je potrebný súhlas 3/5-ovej väčšiny hlasov všetkých členov AS FZaSP, t. j. deväť(9) hlasov.

7. Ak FZaSP nemá dekana, AS FZaSP navrhuje rektorovi VŠ osobu ktorá má byť poverená výkonom funkcie dekana do vymenovania nového dekana, najviac na šesť mesiacov

***Piata časť***

**Charakteristika systému vysokoškolského vzdelávania a systému ďalšieho vzdelávania poskytovaného fakultou**

**Článok 15**

**Charakteristika systému vysokoškolského vzdelávania na FZaSP**

1. Na fakulte môžu študovať občania SR, ako aj občania cudzej štátnej príslušnosti, ktorí splnili podmienky na prijatie a sú zapísaní na niektorú z fakúlt VŠ. Zahraniční študenti sú povinní hmotné a finančné zabezpečovanie svojho štúdia na fakulte uhrádzať z vlastných zdrojov, ak nie je vo všeobecne záväzných právnych predpisoch a v medzištátnych dohodách stanovené inak.

2. Požiadavky na určenie spôsobilosti študovať na fakulte a spôsob ich overovania v prijímacom konaní schvaľuje na návrh dekana akademický senát fakulty (§ 27 ods. 1 písm. i) zákona o vysokých školách).

3. Na fakulte sa uskutočňuje vzdelávanie v nasledovných stupňoch vysokoškolského štúdia:

a) bakalársky študijný program – prvý stupeň,

b) magisterský študijný program – druhý stupeň,

c) doktorandský študijný program – tretí stupeň.

**Článok 16**

**Bakalársky študijný program**

1. Štandardná dĺžka štúdia v bakalárskom študijnom programe vrátane odbornej praxe je

a) v dennej forme najmenej tri a najviac štyri akademické roky

b) v externej forme najmenej tri a najviac päť akademických rokov

2. Absolventom bakalárskeho štúdia sa udeľuje akademický titul „bakalár“ (v skratke "Bc.").

3. Bakalársky študijný program sa končí vykonaním štátnej skúšky a obhajobou bakalárskej práce.

**Článok 17**

**Magisterský študijný program**

1. Štandardná dĺžka štúdia v magisterskom študijnom programe vrátane odbornej praxe je a) v dennej forme štúdia najmenej jeden a najviac tri akademické roky b) v externej forme štúdia najmenej dva a najviac štyri akademické roky.

2. Magisterský študijný program sa ukončuje vykonaním štátnej skúšky zo študijného odboru a obhajobou diplomovej práce. Absolventom sa vydáva diplom s uvedením študijného odboru, vysvedčenie o štátnej skúške a dodatok k diplomu. Absolventom magisterského štúdia sa udeľuje akademický titul „magister“ (v skratke „Mgr."). Absolventi magisterského študijného programu môžu pokračovať v doktorandskom študijnom programe po splnení podmienok, ktoré stanovuje fakulta.

3. Magisterský študijný program sa ďalej realizuje v zmysle zákona o vysokých školách a vnútorných predpisov VŠ a FZaSP.

**Článok 18**

**Doktorandský študijný program**

1. Štandardná dĺžka štúdia pre doktorandský študijný program

a) v dennej forme štúdia je tri alebo štyri akademické roky,

b) v externej forme štúdia je štyri alebo päť akademických rokov.

2. Absolventi doktorandského študijného programu získavajú vysokoškolské vzdelanie tretieho stupňa a priznáva sa im akademický titul „doktor“ („philosophiae doctor“, v skratke „PhD.“).

3. Doktorandský študijný program sa ďalej realizuje v zmysle zákona o vysokých školách a vnútorných predpisov VŠ a FZaSP.

**Článok19**

**Ďalšie formy vzdelávania na fakulte**

1. Celoživotné vzdelávanie je realizované v zmysle stratégií celoživotného vzdelávania Európskej komisie a Slovenskej republiky.

2. Fakulta na základe § 2 ods. 4 zákona o vysokých školách uskutočňuje ďalšie vzdelávanie.

3. Na FZaSP sa realizujú v zmysle zákona č. 568/2009 Z. z. o celoživotnom vzdelávaní a o zmene a doplnení niektorých zákonov v znení neskorších predpisov a ďalších všeobecne záväzných právnych predpisov Slovenskej republiky najmä tieto druhy vzdelávania:

a) ďalšie odborné vzdelávanie,

b) rekvalifikačné vzdelávanie,

c) kontinuálne vzdelávanie,

d) vzdelávanie na doplnenie kvalifikačných predpokladov,

e) špecializačné štúdium, certifikačná príprava, sústavné vzdelávanie zdravotníckych pracovníkov,

f) záujmové vzdelávanie, občianske vzdelávanie, vzdelávanie seniorov a iné vzdelávanie.

4. Na fakulte sa v rámci celoživotného vzdelávania realizujú v zmysle účinných právnych predpisov v pôsobnosti Ministerstva školstva, vedy, výskumu a športu SR, Ministerstva zdravotníctva SR, Ministerstva práce, sociálnych vecí a rodiny SR, Ministerstva spravodlivosti SR, Ministerstva vnútra SR ďalšie formy vzdelávania (ďalšie vzdelávanie).

5. Ďalšie vzdelávanie poskytuje tematicky a obsahovo ucelenú časť štúdia zvoleného odboru, kurzu, vzdelávacej aktivity s priamym prepojením na prax.

**Článok 20**

**Rigorózne skúšky**

1. Absolventi študijných programov, ktorí získali titul „magister“, môžu vykonať rigoróznu skúšku a obhajobu rigoróznej práce v študijnom odbore, v ktorom získali vysokoškolské vzdelanie, alebo v príbuznom študijnom odbore.

2. Po jej vykonaní na fakulte sa priznáva akademický titul v neučiteľských študijných programoch „doktor filozofických vied“ (v skratke „PhDr.“).

**Článok 21**

**Habilitačné konanie a vymenúvacie konanie za profesora**

1. Habilitačné konanie a vymenúvanie za profesora sa realizuje v súlade s Kritériami na vyhodnotenie splnenia podmienok získania vedecko-pedagogických titulov docent a profesor na FZaSP.

2. Podrobnosti o habilitačnom konaní a vymenúvacom konaní za profesora stanovujú Kritériá na vyhodnotenie splnenia podmienok získania vedecko-pedagogických titulov docent a profesor na FZaSP habilitačného konania a vymenúvacieho konania na FZaSP v súlade so zákonom č. 131/2002 Z.z. o vysokých školách a o zmene a doplnení niektorých zákonov v znení neskorších predpisov a vyhlášky MŠ SR č. 6/2005 Z.z. o postupe získavania vedecko-pedagogických titulov alebo umelecko-pedagogických titulov docent a profesor v znení neskorších predpisov, schválených VR FZaSP a VR VŠ.

***Šiesta časť***

**Podmienky prijatia na štúdium**

**Článok 22**

**Základné podmienky prijatia na štúdium**

1. Podmienky prijímania na štúdium bakalárskych študijných programov pre príslušný akademický rok zverejňuje fakulta najneskôr do 20. septembra v akademickom roku, ktorý predchádza akademickému roku, v ktorom sa má štúdium začať, ak ide o magisterský alebo doktorandský študijný program najneskôr dva mesiace pred posledným dňom určeným na podanie prihlášok.

2. Občan má právo študovať na vysokej škole zvolený študijný program, ak splní základné podmienky prijatia na štúdium podľa § 56 zákona o vysokých školách a ďalšie podmienky určené vysokou školou poskytujúcou zvolený študijný program podľa § 57 ods. 1 a 2 zákona o vysokých školách.

3. FZaSP môže prijímať uchádzačov len na štúdium akreditovaných študijných programov.

4. Fakulta určuje počet prijímaných študentov na štúdium daného študijného programu. Ak splní podmienky prijatia na štúdium tohto programu väčší počet uchádzačov, prijatí budú tí uchádzači, ktorí preukázali najvyššiu mieru schopností a predpokladov na štúdium podľa podmienok určených vysokou školou.

5. Ďalšie podmienky prijímania na štúdium určuje § 20, ods.1,e) a § 56, 57 a 58 Zákona o vysokých školách a Študijný poriadok fakulty.

***Siedma časť***

**Podmienky štúdia cudzincov**

**Článok 23**

**Podmienky štúdia cudzincov na FZaSP**

1. Podrobnosti o štúdiu cudzincov stanovuje Štatút VŠ.

***Ôsma časť***

**Školné a poplatky spojené so štúdiom**

**Článok 24**

1. Druhy a výšku školného a poplatkov upravuje vnútorný predpis VŠ - SMERNICA rektora o výške školného a poplatkov spojených so štúdiom na VŠZaSP sv. Alžbety na príslušný akademický rok.

2. Úhrada školného a poplatkov sa realizuje formou bezhotovostných platieb. Podrobnosti ustanovuje vnútorný predpis VŠ o školnom a poplatkoch na príslušný akademický rok.

3. Rektor môže na návrh dekana školné a poplatky spojené so štúdiom znížiť, odpustiť alebo odložiť termíny ich splatnosti s prihliadnutím na:

a) študijné výsledky,

b) sociálnu situáciu študenta,

c) zdravotnú situáciu študenta,

d) iné skutočnosti hodné osobitného zreteľa.

***Deviata časť***

**Sociálna podpora študentov fakulty**

**Článok 25**

1. Sociálna podpora sa študentom fakulty poskytuje vo forme:

a) štipendií poskytnutých na tento účel zo štátneho rozpočtu,

b) štipendií z vlastných zdrojov,

c) podpory športových a kultúrnych činností,

d) podpory študentov so špecifickými potrebami.

2. Podmienky poskytovania sociálnej podpory upravujú vnútorné predpisy VŠ.

***Desiata časť***

**Študenti**

**Článok 26**

**Akademické práva a povinnosti študentov**

1. Právne postavenie študentov FZaSP, ich akademické práva a povinnosti sú dané v zákone o VŠ.

2. Študenti na fakulte majú okrem práv stanovených zákonom v zmysle všeobecne záväzných právnych predpisov a vnútorných predpisov VŠ a fakulty najmä tieto práva:

a) v rámci výchovno-vzdelávacieho procesu používať zariadenia FZaSP v súlade s pravidlami určenými VŠ,

b) právo na vytvorenie takých podmienok štúdia, ktoré sú na úrovni zodpovedajúcej podmienkam štúdia na iných vysokých školách v Slovenskej republike,

c) právo na hmotné zabezpečenie vo forme štipendia za podmienok ustanovených všeobecne záväznými právnymi predpismi a osobitným predpisom VŠ v zmysle § 15 ods. 1 písm. i) zákona o vysokých školách,

d) právo profilácie štúdia voľbou študijného plánu a formy štúdia v súlade so všeobecne záväznými právnymi predpismi, vnútornými predpismi VŠ a fakulty,

e) uchádzať sa v rámci svojho štúdia v stanovených termínoch aj o štúdium na inej fakulte, vysokej škole v Slovenskej republike alebo v zahraničí; pokiaľ nie je dohodnuté inak, náklady na takéto štúdium znáša študent,

f) právo mať zastúpenie v orgánoch akademickej samosprávy univerzity a fakulty, študentských samosprávnych orgánoch, študentskej rade vysokých škôl, v poradných orgánoch VŠ a fakulty, v prijímacích komisiách a ďalších komisiách VŠ a fakulty,

g) podieľať sa na riadení VŠ a fakulty,

h) vyjadrovať sa k otázkam súvisiacim so životom a prácou študentov,

i) vyjadrovať sa k otázkam úrovne vzdelávacej činnosti,

j) zúčastňovať sa vedecko-výskumnej, umeleckej a hospodárskej činnosti VŠ a fakulty.

3. Študenti fakulty okrem povinností stanovených v zákone o VŠ majú tiež povinnosť svojím konaním prispievať k šíreniu dobrého mena VŠ a fakulty.

***Jedenásta časť***

**Pravidlá používania akademických insígnií a vykonávaní akademických obradov**

**Článok 27**

**Akademické insígnie**

1. Symbolom právomoci, zodpovednosti, slobody a historických tradícií fakulty sú akademické insígnie fakulty, ktorými sú:

a) pečať FZaSP,

b) reťaze dekana a prodekanov,

c) žezlo FZaSP.

2. Pečať fakulty používajú akademické orgány fakulty, prodekani, tajomník fakulty a určené oddelenia fakulty na označenie hodnovernosti diplomov, vysvedčení, tlače, publikácií a písomnej korešpondencie fakulty.

3. Akademické insígnie sú používané fakultou najmä pri imatrikuláciách a promóciách, pri slávnostných zasadnutiach akademického senátu a vedeckej rady a pri príležitosti otvorenia alebo skončenia významných akcií vedeckého života.

**Článok 28**

**Taláre a odev pedela**

1. Fakultné taláre sú pri imatrikuláciách, promóciách a ďalších slávnostných príležitostiach oprávnení používať:

a) dekan a prodekani,

b) členovia predsedníctva AS FZaSP,

c) iní zamestnanci fakulty podľa rozhodnutia dekana,

d) významní hostia univerzity a fakulty podľa rozhodnutia dekana.

**Článok 29**

**Vykonávanie akademických obradov**

1. Akademickými obradmi sú najmä:

a) imatrikulácia študentov,

b) promócia.

2. Imatrikulácia študentov (slávnostné zloženie akademického sľubu) sa konajú za účasti rektora a dekana fakulty alebo za účasti nimi určených zástupcov (prorektora, prodekana).

3. Promócie absolventov (slávnostný sľub a prevzatie bakalárskeho, magisterského diplomu, diplomu podľa § 53 ods.9 zákona o vysokých školách a diplomu PhD.) sa konajú za účasti rektora a dekana fakulty alebo za účasti nimi určených zástupcov (prorektora, prodekana).

**Článok 30**

**Ocenenia FZaSP**

1. Zamestnancom fakulty, ktorí dlhodobo dosahujú veľmi dobré pracovné výsledky, ako aj pracovníkom iných inštitúcií, ktorí sa významnou mierou zaslúžili o rozvoj vedy, vzdelanosti, umenia, spoločnosti a akademických slobôd, môžu byť pri príležitosti významných pracovných a životných výročí, pri významných výročiach VŠ, fakulty alebo iných významných udalostiach udelené ocenenia a iné vyznamenania.

2. Ocenenia môžu byť udelené aj inštitúciám za pozoruhodný príspevok k rozvoju fakulty.

3. Fakulta udeľuje :

a) pamätnú medailu FZaSP,

b) ďakovný list dekana,

c) cena dekana.

4. Podrobnosti udeľovania ocenení a vyznamenaní na fakulte upravujú Zásady pre oceňovanie pracovníkov a udeľovanie vyznamenaní FZaSP.

***Dvanásta časť***

**Pracovno-právne vzťahy na fakulte a postup pri rozhodovaní v týchto otázkach**

**Článok 31**

**Pracovno-právne vzťahy zamestnancov zaradených na fakulte**

1. Na fakulte pôsobia ako zamestnanci:

a) vysokoškolskí učitelia vykonávajúci vedeckú a pedagogickú činnosť - profesori, docenti, hosťujúci profesori, odborní asistenti, asistenti,

b) vysokoškolskí učitelia vykonávajúci pedagogickú činnosť – lektori,

c) výskumní pracovníci,

d) ostatní zamestnanci – technicko-hospodárski a prevádzkoví zamestnanci.

2. Vedúcimi zamestnancami fakulty sú:

a) dekan,

b) prodekani,

c) tajomník,

d) vedúci katedier a ústavov.

3. Obsadzovanie pracovných miest vysokoškolských učiteľov a výskumných pracovníkov, obsadzovanie funkcií profesorov a docentov a funkcií vedúcich zamestnancov okrem funkcií prodekanov sa uskutočňuje výberovým konaním podľa osobitného predpisu, ktorým je zákon č. 552/2003 Z.z. o prácach uskutočňovaných vo verejnom záujme a vnútorný predpis VŠ, ktorým sú Zásady výberového konania na obsadzovanie pracovných miest vysokoškolských učiteľov, pracovných miest výskumných pracovníkov, funkcií profesorov a docentov a funkcií vedúcich zamestnancov.

4. Rektor môže na návrh dekana najviac na jeden rok prijať zamestnanca do pracovného pomeru na kratší pracovný čas na miesto vysokoškolského učiteľa bez výberového konania.

5. Vysokoškolský učiteľ, výskumný pracovník a umelecký pracovník môže mať najviac tri (3) pracovné pomery s vysokými školami sídliacimi na území Slovenskej republiky alebo pôsobiacimi na území Slovenskej republiky, uzavreté na výkon práce vysokoškolského učiteľa, výskumného pracovníka a umeleckého pracovníka, pričom najviac v jednom z nich môže vykonávať prácu v ustanovenom týždennom pracovnom čase.

6. Pracovný pomer s vysokoškolskými učiteľmi bez vedecko–pedagogického titulu docent alebo profesor možno na základe výsledkov jedného výberového konania uzavrieť najdlhšie na päť rokov.

7. Vysokoškolský učiteľ môže obsadiť funkciu docenta alebo profesora na základe jedného výberového konania najviac na päť rokov. Ak vysokoškolský učiteľ obsadil funkciu docenta alebo profesora po tretí raz, pričom celkový čas jeho pôsobenia v týchto funkciách dosiahol aspoň deväť rokov a má zodpovedajúci vedecko-pedagogický titul, získava právo na pracovnú zmluvu s VŠ na miesto vysokoškolského učiteľa a zaradenie do tejto funkcie na čas do dosiahnutia 70 rokov veku.

8. Podmienky a priebeh habilitácie docentov a vymenovania profesorov sa riadia všeobecne záväznými právnymi predpismi a vnútornými predpismi a aktami VŠ a fakulty.

9. Pracovný pomer vysokoškolských učiteľov sa skončí koncom akademického roku, v ktorom dovŕšia 70 rokov veku, ak sa ich pracovný pomer neskončil skôr podľa osobitných predpisov.

**Článok 32**

**Odmeňovanie**

1. Pravidlá odmeňovania zamestnancov na fakulte stanovuje Platový poriadok VŠZaSP sv. Alžbety v Bratislave.

2. Platový poriadok schvaľuje rektor VŠZaSP sv. Alžbety v Bratislave.

***Trinásta časť***

**Článok 33**

**Pravidlá hospodárenia FZaSP**

1. Hospodárenie fakulty sa realizuje v súlade so zákonom o vysokých školách, zmluvou o poskytnutí dotácie zo štátneho rozpočtu, rozpočtom príjmov a výdavkov ďalšími všeobecne záväznými právnymi predpismi a vnútornými predpismi FZaSP a fakulty.

2. Hlavným zdrojom financovania fakulty je dotácia zo štátneho rozpočtu na bežné a kapitálové výdavky, ktorú na základe rozpisu schváleného Akademickým senátom FZaSP pridelí fakulte rektor. Dotácia sa poskytuje na uskutočňovanie akreditovaných študijných programov, výskumnej a vývojovej činnosti a na rozvoj fakulty.

3. Ďalšími zdrojmi financovania fakulty sú:

a) školné,

b) poplatky spojené so štúdiom,

c) výnosy z ďalšieho vzdelávania,

d) dotácie z rozpočtov obcí a rozpočtov vyšších územných celkov,

e) iné výnosy z hlavnej činnosti.

4. Z uvedených zdrojov fakulta zostavuje svoj rozpočet príjmov a výdavkov na plnenie tých úloh, ktoré súvisia so zabezpečením vzdelávacej, výskumnej a vývojovej činnosti fakulty a s jej rozvojom na kalendárny rok a hospodári na jeho základe. Pri nakladaní s finančnými prostriedkami je fakulta povinná dodržiavať zásady účelnosti, hospodárnosti a efektívnosti.

5. Fakulta môže vykonávať v rámci podnikateľskej činnosti za úhradu činnosť nadväzujúcu na jej vzdelávaciu, výskumnú, vývojovú a ďalšiu tvorivú činnosť alebo činnosť slúžiacu na účinnejšie využitie ľudských zdrojov a majetku. Za výkon podnikateľskej činnosti na fakulte zodpovedá dekan. Podnikateľská činnosť nesmie ohroziť kvalitu, rozsah a dostupnosť činnosti napĺňajúcich poslanie fakulty. Náklady na podnikateľskú činnosť musia byť kryté výnosmi z nej. Podrobné zásady podnikateľskej činnosti na FZaSP stanovuje vnútorný predpis o podnikateľskej činnosti na FZaSP.

***Štrnásta časť***

**Pravidlá výkonu pôsobností fakulty vo veciach, v ktorých koná v mene VŠ**

**Článok 34**

**Pôsobnosť fakulty vo veciach, v ktorých fakulta koná v mene VŠ**

1. Orgány akademickej samosprávy fakulty v mene FZaSP rozhodujú alebo konajú vo veciach stanovených v zákone o vysokých školách.

2. Popri veciach, ktoré sú stanovené zákonom o vysokých školách, orgány samosprávy fakulty rozhodujú alebo konajú v mene VŠ v nasledovných veciach:

a) edičnej činnosti (mimo verejného obstarávania),

b) v prípade, kde je potrebné vypísať výberové konanie, vypísania výberového konania na obsadenie pracovného miesta na fakulte,

c) podávania návrhov rektorovi, resp. kvestorovi na uzatváranie, zmeny a zrušenia pracovných pomerov zamestnancov zaradených na fakulte,

d) uzatvárania, zmien a zrušovania dohôd o prácach vykonávaných mimo pracovného pomeru, ak sa týkajú činností vykonávaných na fakulte (mimo dohôd, u ktorých je ako zamestnanec označený dekan príslušnej fakulty),

e) odmeňovania zamestnancov zaradených na fakulte,

f) hospodárenia s finančnými prostriedkami, získanými na základe dotácie Ministerstva školstva SR po jej rozdelení v AS VŠ,

g) vykonávania podnikateľskej činnosti a hospodárenia s finančnými prostriedkami, získanými podnikateľskou činnosťou, darmi a ďalšími príjmami fakulty, v rámci toho uzatvárania zmluvných vzťahov do objemu 33. 194€,

h) uzatvárania zmlúv o spolupráci s tuzemskými a zahraničnými inštitúciami v oblasti pôsobnosti fakulty,

i) návrhu určovania počtu prijímaných uchádzačov o štúdium na fakulte.

3. Na písomnosti vo veciach, v ktorých fakulta koná v mene VŠ, bude označenie: „Vysoká škola sv. Alžbety – Fakulta zdravotníctva a sociálnej práce sv. Ladislava Nové Zámky.

4. Písomnosti vo veciach, v ktorých fakulta koná v mene VŠ, podpisuje dekan fakulty.

5. Na písomnosti vo veciach, v ktorých fakulta koná v mene VŠ, pri podpise dekana bude vypísané: titul, meno, priezvisko, titul, dekan FZaSP.

6. Podľa ods. 3 – 6 sa postupuje, ak písomnosť vo veciach, v ktorých fakulta koná v mene VŠ, vydáva iný orgán akademickej samosprávy ako dekan, t. j. akademický senát fakulty, vedecká rada fakulty a disciplinárna komisia fakulty.

***Pätnásta časť***

**Spoločné ustanovenia**

**Článok 35**

**Znak VŠ a znak fakulty**

1. Znakom VŠ je zobrazenie odtlačku pečate VŠ, ktorá patrí medzi insígnie VŠ.

2. Znak VŠ sa používa najmä k označeniu bakalárskych, magisterských, doktorských a ďalších diplomov, vysvedčení, osvedčení, publikácií, tlačovín a korešpondencie.

3. Fakulta používa v oficiálnom styku aj vlastný znak.

**Článok 36**

**Pečať fakulty**

1. Fakulta používa úradnú okrúhlu pečať so štátnym znakom Slovenskej republiky a s textom „Fakulta zdravotníctva a sociálnej práce Vysokej školy sv. Alžbety Bratislava“.

2. V bežnom korešpondenčnom styku používa obdĺžnikovú pečať s textom „Fakulta zdravotníctva a sociálnej práce Vysokej školy sv. Alžbety v Bratislave“.

3. Pečať fakulty používa dekan, prodekani a tajomník fakulty a určené oddelenia fakulty na označenie hodnovernosti diplomov, vysvedčení, tlače, publikácií a korešpondencie.

**Čl. 37**

**Úradná výveska**

1. FZaSP má svoju úradnú vývesku, na ktorej sa vyvesujú písomnosti týkajúce sa fakulty.

2. Úradná výveska musí byť zreteľne označená a umiestnená na dobre prístupnom mieste v budove dekanátu fakulty.

3. Na úradnej výveske sa okrem písomností určených zákonom zverejňujú:

a) informácie o začiatku akademického roka a o jeho členení na semestre, obdobie výučby a skúšok a na obdobie prázdnin, ako i o lehote na zápis,

b) informácie o termínoch a miestach konania štátnych skúšok,

c) informácie o termíne a mieste konania najbližšieho zasadnutia AS FZaSP a zápisnice zo zasadnutia AS FZaSP,

d) informácie o tom, akým spôsobom sú zverejnené výročné správy fakulty, resp. kde do nich možno nahliadnuť a informácie, kde možno nahliadnuť do dlhodobého zámeru fakulty,

e) informácie o výške školného a poplatkov spojených so štúdiom,

f) informácie o možnostiach výmenných pobytov študentov,

g) ďalšie informácie, o ktorých tak stanoví interný predpis VŠ alebo fakulty alebo o nich rozhodne rektor alebo dekan,

h) informácie, podľa § 57, ods. 5,58 ods. 7 a § 77, ods.1 zákona.

5. Texty vyvesené na úradnej výveske sa sprístupňujú tiež na webovom sídle VŠ.

**Článok 38**

**Výkladové pravidlo**

1. Ustanovenia tohto štatútu je potrebné vykladať v zmysle platných právnych predpisov pri zachovaní akademických práv a slobôd.

2. V pochybnostiach vykladá tieto ustanovenia AS FZaSP.

**Článok 39**

**Prechodné ustanovenia.**

1. Funkčné obdobie členov AS FZaSP zostáva týmto štatútom nedotknuté.

2. Funkčné obdobie vedúcich zamestnancov fakulty zostáva týmto štatútom nedotknuté

**Článok 40**

**Zrušovacie ustanovenia**

1.Na základe vzniku FZaSP sv. Ladislava sa zrušuje platnosť pôsobenia štatútu VŠZaSP sv. Alžbety v Bratislave, podľa ktorého bol riadený AS FZaSP.

**Článok 41**

**Záverečné ustanovenia**

1. Štatút FZaSP nadobúda platnosť dňom schválenia v AS FZaSP sv. Ladislava v Nových Zámkoch.

**Dodatok č.1/2021**

Zmena výučby počas pandémie COVID-19: Na základe situácie vo svete a na Slovensku sa počas pandémie bude postupovať pri vyučovaní na FZaSP sv. Ladislava v Nových Zámkoch podľa písomného nariadenia zriaďovateľa, rektora, dekana príslušnej fakulty a protiepidemických opatrení schválených pandemickou komisiou a Covid automatom.

doc. PhDr. Ľubica Libová, PhD. prof. MUDr. Marián Karvaj, PhD., MBA

predseda AS FZaSP dekan FZaSP